Primarul municipiului Brașov, Allen Coliban (USR), se grăbește să încheie o afacere imobiliară profitabilă pentru controversata femeie de afaceri Carmen Palade, ale căror firme au obținut contracte cu ministerul controlat de oameni ai liderului USR Dan Barna.
Peste un milion de euro vrea să plătească Primăria Municipiului Brașov pentru achiziționarea unui imobil aflat în litigiu al COMINSTAL HVAC SERVICE SRL, societate controlată de Carmen Palade.
Aceasta, cu toate că, așa cum a arătat presa locală, prefectul județului Brașov a informat administrația condusă de Allen Coliban că hotărârea consiliului local, prin care a fost aprobată afacerea imobiliară a fost adoptată cu încălcarea legislației în vigoare.
Prefectul cere schimbarea hotărârii
Newsbv.ro a prezentat adresa prefectului Mihai Cătălin Văsii, din data de 29 ianuarie 2024, prin care reprezentantul Guvernului în teritoriu solicită modificarea hotărârii promovate de Coliban.
Este vorba despre o afacere imobiliară de pe strada Constantin Lacea din municipiul Brașov.
Afacerea este gata să fie parafată până săptămâna viitoare, societatea în executare controlată de Carmen Palade convocând adunarea creditorilor.
Surse din cadrul Ministerului Fondurilor Europene au declarat, pentru "România liberă", că, în perioada în care instituția era condusă de oameni de încredere ai liderului USR Dan Barna (Allen Coliban este de asemenea membru USR), firma de evaluări controlată de Carmen Palade se "abona" la contracte "frumoase" pe bani publici.
Tranzacție în câteva zile
"Prețul vânzării în sumă de 1.173.340 EURO, inclusiv TVA 19%, se va achita în termen de 3 (trei) zile lucrătoare de la data încheierii prezentului contract de vânzare, în lei, la cursul BNR al zilei de la data plății. Pentru garantarea încasării preţului se va înscrie un drept de ipotecă legală în favoarea vânzătoarei în baza art.2386 alin.1 Cod Civil. În cazul în care în termen de 5 zile lucrătoare de la data încheierii prezentului contract, vânzătoarea nu va încasa prețul, contractul de vânzare se rezoluţionează de drept, fără punere în întârziere, fără nicio altă formalitate prealabilă şi fără intervenţia instanţei de judecată, în baza pactului comisoriu, conform art. 1553 din Codul Civil. Efectele pactului comisoriu se produc începând cu a șasea zi lucrătoare de la data încheierii prezentului contract de vânzare.
Clauza a fost solicitată de municipiul Brașov ca urmare a fluxului de trezorerie utilizat pentru astfel de plății", se arată în Buletinul Procedurilor de Insolvență (BPI) Nr. 5162 – marţi, 19.03.2024.
Consilierii locali brașoveni ai opoziției atrag atenția că edilul Brașovului nu le-a adus la cunoștință adresa prefectului.
"Sunt stupefiat că domnul primar, după o lună și jumătate, nu ne-a adus la cunoștință solicitarea prefectului de a reanaliza hotărârea de Consiliu Local. Este incredibil ce se întâmplă! Nu pot să cred că, într-o instituție publică, cineva crede că poate să taie și să spânzure după bunul plac, în disprețul total al legii. Acesta este domnul Coliban. Oare până unde se poate ajunge cu acest circ absurd promovat de cel mai incompetent primar pe care l-a avut vreodată Brașovul?", a declarat consilierul local Ciprian Chiricheș, pentru newsbv.ro.
Nu este prima proprietate aflată în litigiu pe care Carmen Plade încearcă s-o vândă.
Aceasta urmărește și vânzarea Hotelului Rex din Mamaia către compania israeliană Hagag, cu toate că unitatea hotelieră este inculpată într-un dosar privind devalizarea Magazinului Unirea din Capitală (Unirea Shopping Center), după cum a arătat "România liberă".
Citește și: